คลังชงครม.อุ้มเอสเอ็มอีกู้ดอกเบี้ยต่ำ
คลังเตรียมดันมาตร การช่วยเอสเอ็มอี กู้ดอกเบี้ยต่ำ จ่ายค่าธรรมเนียมค้ำประกันให้
30 พ.ค. 2558

คลังเตรียมดันมาตร การช่วยเอสเอ็มอี กู้ดอกเบี้ยต่ำ จ่ายค่าธรรมเนียมค้ำประกันให้ 
นายวิสุทธิ์ ศรีสุพรรณ รมช.คลัง เปิดเผยว่า คลังเตรียมเสนอมาตรการช่วยเหลือและดูแลธุรกิจเอสเอ็มอี ได้แก่ โครงการสินเชื่อดอกเบี้ยต่ำวงเงิน 1.5 หมื่นล้านบาท ผ่านธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) ที่เสนอให้คลังรับภาระดอกเบี้ย 3% และให้ผู้ประกอบการจ่ายเอง 4% และโครงการให้รัฐรับภาระค่าธรรมเนียมการค้ำประกันสินเชื่อของบรรษัทประกันสินเชื่ออุตสาหกรรมขนาดย่อม (บสย.) ปีแรก ในโครงการ พีจีเอส ระยะที่ 5 เพิ่มอีก 5 หมื่นล้านบาท คาดว่าจะเสนอให้คณะรัฐมนตรี (ครม.) พิจารณาภายในเดือน มิ.ย.นี้
นายบุญทักษ์ หวังเจริญ ประธานสมาคมธนาคารไทย กล่าวว่า ขณะนี้หนี้ที่ไม่ก่อให้เกิดรายได้ (เอ็นพีแอล) กลุ่มเอสเอ็มอีเพิ่มขึ้น เพราะกำลังซื้อลดลงจากเศรษฐกิจที่ชะลอตัว ทำให้เอสเอ็มอีบางรายไม่สามารถประกอบธุรกิจได้ ที่ผ่านมาแต่ละธนาคารได้ช่วยเหลือลูกค้าโดยการปรับโครงสร้างหนี้ พักชำระหนี้ เพื่อเพิ่มสภาพคล่องให้ แต่เชื่อว่าหลังจากนี้สัญญาณเอสเอ็มอีจะดีขึ้น เนื่องจากทั้งภาครัฐและ บสย.รวมทั้งธนาคารได้หามาตรการเพื่อช่วยเหลือผู้ประกอบการเอสเอ็มอี 
ทั้งนี้ ช่วง 4 เดือนแรกปีนี้สินเชื่อเอสเอ็มอีเติบโต 4-5% จากปีที่ผ่านมาเติบโตสองหลัก โดยยอมรับว่า ที่ผ่านมาธนาคารชะลอการปล่อยสินเชื่อให้ผู้ประกอบการ เพราะมีความเสี่ยงการเกิดเอ็นพีแอล แต่เชื่อว่าหลังจากนี้สินเชื่อเอสเอ็มอีจะกลับมาขยายตัวได้ดีขึ้น